פירוש נוסף ערך זה עוסק באולימפיאדות קיץ. אם התכוונתם למשמעויות אחרות, ראו המשחקים האולימפיים (פירושונים).
סמל המשחקים האולימפיים המודרניים, שילוב חמש טבעות המסמלות את היבשות בעולם. חמש הטבעות צבועות בצבעים הנפוצים ביותר בדגלי מדינות העולם, כך שלפחות צבע אחד מכל דגל מופיע באחת הטבעות
רץ נושא את הלפיד האולימפי
**המשחקים האולימפיים** הם אירוע עולמי של תחרויות ספורט רב-ענפיות הנערך אחת לשנתיים - פעם משחקי קיץ ופעם משחקי חורף, במדורג אך הם מתרחשים פעם בארבע שנים לפי משחקי העונה. במשחקים האולימפיים משתתפים טובי הספורטאים מכל העולם, והם נחשבים במרבית הענפים האולימפיים לאירוע השיא. לאחר המשחקים האולימפיים מתקיימים המשחקים הפאראלימפיים (מהמילה היוונית "Para", ליד), שהם המשחקים עבור ספורטאים בעלי מוגבלויות.

המונח **אולימפיאדה** הוגדר בעבר בתור התקופה בת 4 השנים שבין המשחקים האולימפיים, אך כיום הוא משמש בקרב דוברי עברית לתיאור האירוע עצמו, ובהשאלה כדי לציין אירועים תחרותיים כלל-עולמיים נוספים. באנגלית נפוץ המונח "The Olympics" ("האולימפיים") כהתייחסות לאירוע ולמשחקים.

כיום נערכים המשחקים האולימפיים העיקריים בקיץ מדי ארבע שנים, כשמשחקי החורף, המצומצמים יחסית, נערכים שנתיים אחרי כל קיץ אולימפי, בחורף. **משחקי הקיץ האולימפיים** הם האירוע הספורטיבי הגדול ביותר בעולם מבחינת היקף ההשתתפות. היקף הצפייה במשחקים בכלי התקשורת נחשב השני בגודלו לאחר היקף הצפייה במשחקי גביע העולם בכדורגל (המונדיאל).

המשחקים האולימפיים ביוון העתיקה
-------------------------------

 ערך מורחב – **המשחקים האולימפיים ביוון העתיקה**  

נושא הלפיד האולימפי, באנדרטה בנוף הגליל לי"א הספורטאים שנרצחו באולימפיאדת מינכן
במקור, נערכו המשחקים האולימפיים ביוון העתיקה בעיר אולימפיה. המשחקים האולימפיים הראשונים שתועדו התקיימו בשנת 776 לפנה"ס והיו אירוע יווני פנימי בלבד, אך החל מהמאה ה-3 לפנה"ס שותפו גם ספורטאים ממדינות אחרות במשחקים, והאירוע, שהיה אירוע של תהילה אישית, הפך לאירוע של תהילה מדינית. האירוע היה חשוב עד כדי כך שהמלחמות הופסקו עד לסיום התחרויות. לאירוע היה מימד דתי והוקרבו בו קורבנות.

ענפי הספורט שכללו המשחקים האולימפיים ביוון העתיקה היו זריקת דיסקוס, היאבקות, איגרוף, פאנקרטיון (שילוב בין היאבקות לאיגרוף), ריצה, קפיצה לרוחק, הטלת כידון ומרוץ מרכבות. המנצחים זכו לזרי עלי עץ זית, המדליות של אותם זמנים, להערצה, פסלים, ולשירים שהנציחו אותם. המפסידים לא קיבלו דבר, כיוון שביוון העתיקה המושג של השתתפות למען ההשתתפות לא היה קיים.

במשחקים השתתפו גברים בלבד, שהתחרו בעירום מלא. לא רק שנשים נשואות לא הורשו להשתתף, גם נאסר עליהן לצפות במשחקים. נשים שנתפסו מציצות הוצאו להורג. תחרויות מיוחדות לבתולות נערכו זמן קצר לאחר קיום המשחקים האולימפיים. התחרות נקראה בשם "הראיה", על שם הרה, אשתו של זאוס, שהיא גם מגוננת הבתולות.

המשחקים האולימפיים התקיימו בעת העתיקה במשך 1168 שנים, ופער ארבע השנים בין המשחקים נשמר באדיקות רבה, מה שיצר מחזוריות מקודשת ו"סגורה". מסיבה זו – קיום סדיר של המשחקים, ולעיתים גם כאלה שלא נערכו, אך נספרו כאילו נערכו, וזאת על מנת שלא לפגוע במחזוריות המקודשת – נהגו היסטוריונים להשתמש במניין האולימפיאדות לציון אירועים חשובים. בשנת 394 לספירה גרמה התערבות הקיסר תאודוסיוס הראשון לביטול המשחקים כחלק מהתקפותיו על הפגניות.

המשחקים האולימפיים בעת החדשה
----------------------------

המסורת האולימפית חודשה בשנת 1894: בוועידה בינלאומית, בהשתתפות נציגים מ-13 ארצות שהתקיימה בסורבון שבפריז, הוחלט פה אחד על חידוש המשחקים האולימפיים. מי שהוביל את הרעיון היה הברון פייר דה קוברטן. דה קוברטן הוא אשר טבע את הסיסמה "לא הניצחון חשוב אלא ההשתתפות", אך גם את הסיסמה שהפכה לסיסמת הספורט בכללותו: "מהר יותר, גבוה יותר, חזק יותר!".

כמתבקש, המשחקים המחודשים הראשונים, שנערכו ב-6 באפריל 1896, התקיימו באתונה. במשחקים אלו השתתפו 241 מתחרים מ-14 מדינות ב-43 תחרויות, למעלה מ-200 מהם היו יוונים. לפני כן לא אורגנו תחרויות בינלאומיות בסדר גודל כזה. תביעתה של יוון שכל המשחקים יתקיימו בשטחה לא התקבלה, והוחלט על סבב במדינות העולם השונות. בהתאם להחלטה זו, ארבע שנים מאוחר יותר במשחקים שהתקיימו בפריז השתתפו למעלה מפי 4 יותר ספורטאים, כולל 22 נשים, שהורשו להשתתף לראשונה, בגולף, בטניס, בקרוקט וברכיבה על סוסים.

מאז הפכו המשחקים למסורת, מדי ארבע שנים, פרט לתקופת מלחמות העולם שמנעו קיום שלוש אולימפיאדות (השישית, השתים עשרה והשלוש עשרה). בניגוד למצב ביוון העתיקה, הרוח הספורטיבית המודרנית לא עמדה כנגד יצר המלחמה המודרני. לאור מגפת הקורונה נדחתה אולימפיאדת טוקיו על ידי הוועדה המארגנת של המשחקים והוועד האולימפי הבינלאומי בשנה, לקיץ 2021. עם זאת, הוחלט כי לא יהיה שינוי בשם המשחקים. מאז האולימפיאדה הראשונה צמחו מספר המשתתפים ומספר התחרויות והגיעו למספר של 11,090 משתתפים ב-339 תחרויות בטוקיו 2020.

במשך כ-90 שנים הספורטאים שהתחרו במשחקים האולימפיים היו אמורים להיות חובבים ואסור היה להם להתפרנס ואף לא לקבל שום טובת הנאה בהקשר הספורטיבי. ספורטאים שהתברר שקיבלו כספים בעבור כישוריהם הספורטיביים, נשללו המדליות שזכו בהן והם התבקשו להחזירן. רק באולימפיאדת סיאול נפתחו המשחקים האולימפיים להשתתפות של ספורטאים מקצועניים וכיום אין הבחנה בין חובב ומקצוען.

ערים רבות שאפו לארח את האולימפיאדה, היות שמעבר לכך שבאירוח האולימפיאדה יוקרה רבה, המשחקים נחשבו למנוף להתפתחות של תרבות הספורט והכלכלה בעיר שבה הן מתקיימות. לקראת כל תחרות כזו נבנים מתקנים אולימפיים ברמה גבוהה, שלאחר מכן משרתים את אותה עיר. מבחינת ההיבט הכלכלי, זכויות השידור שנמכרות לרשתות השידור השונות וחסויות כמו גם מכירת כרטיסי כניסה לצופים המקומיים ולאלו שמגיעים מרחבי העולם, מכניסות כסף רב לקופת הוועדה המארגנת של המשחקים. אולימפיאדת ברצלונה ואולימפיאדת בייג'ינג נחשבות לאולימפיאדות מוצלחות שהזניקו את הערים והמדינות אותן אירחו.

לקראת שנות העשרים של המאה ה-21, האולימפיאדות החלו להיחשב יותר כנטל על המדינה המארחת מאשר כנכס. בשל העלויות הכלכליות הגבוהות הנדרשות לשבועיים בלבד הדורשות הכנות של שבע שנים. כך למשל באולימפיאדת בייג'ינג (2008) שבה הוצאו על הכנת האולימפיאדה 43 מיליארדי דולר. בשל כך בחירת הערים המארחות לאולימפיאדות של 2024 (פריז), ו-2028 (לוס אנג'לס) נבחרו ללא מכרז, מפני שהן היו הערים היחידות שהסכימו לארח את המשחקים. לאחר שהן אירחו כבר פעמיים ויש להן מתקנים קיימים.

רק שבע מדינות זכו לארח שתי אולימפיאדות ויותר: ארצות הברית, שאירחה ארבע אולימפיאדות (ב-1904, 1932, 1984 ו-1996), יוון (1896 ו-2004), צרפת (1900 ו-1924), הממלכה המאוחדת (אירחה ב-1908, 1948 ו-2012), גרמניה (1936 ו-1972 (בגרמניה המערבית)), יפן (1964 ו-2020) ואוסטרליה (1956 ו-2000).

כיום המשחקים האולימפיים מתאפיינים בשבועיים אינטנסיביים בהם יש תחרויות לאורך כל יום מהבוקר ועד הלילה. והן נחשבות לרגע השיא בענפים רבים. מבחינת הספורטאים המשתתפים, אין ספק שהם זוכים ליוקרה ולתהילה ובמיוחד הזוכים במדליות. ספורטאים שזוכים במדליות יכולים לאחר מכן לתרגם את המוניטין לכסף, בקמפיינים פרסומיים, במענקים מהמדינה (למשל בישראל מוענק פרס של חצי מיליון שקל לזוכה במדליית זהב), ואף במציאת נותני חסות. ענפים בהם המשחקים האולימפיים אינם נחשבים לרגע השיא ויש תחרויות יותר יוקרתיות ופופולריות הם כדורגל (גביע העולם בכדורגל), טניס (טורנירי גרנד סלאם) אופניים (טור דה פראנס) וגולף (טורניר המאסטרס). כאשר גם באיגרוף תואר אלוף עולם ב-UFC נחשב לרוב ליותר יוקרתי מזהב אולימפי.

האולימפיאדות ומדינות העולם
--------------------------

סמל המשחקים האולימפיים באנדרטה בנוף הגליל לזכר 11 הספורטאים הישראלים שנרצחו באולימפיאדת מינכן
באופן מסורתי ישנן מדינות בעלות מסורת ספורטיבית ארוכה. ארצות הברית אמנם מחזיקה בכמות המדליות הגבוהה ביותר, אך זה נובע מהעובדה שברית המועצות הצטרפה לתחרות רק בשנת 1952, ומאז זכתה בכמות הרבה ביותר של מדליות כמעט בכל אולימפיאדה עד התפרקותה. תופעה נוספת מעניינת היא שמדינה שבה נערכים המשחקים, על פי רוב זוכה בהרבה יותר מדליות מאשר באולימפיאדות הנערכות מחוץ לגבולה. כך ניתן להבחין באופן בולט במדינות שזכו במקום ראשון במספר המדליות כאשר אלו התקיימו בתחומן, צרפת באולימפיאדת פריז 1900, הממלכה המאוחדת באולימפיאדת לונדון 1908, וגרמניה באולימפיאדת ברלין 1936.

בראש רשימת המדינות בעלות מספר המדליות הגדול ביותר באולימפיאדות (קיץ) עומדות המדינות הבאות (נכון לשנת 2021): ארצות הברית - 2,636 מדליות, ברית המועצות לשעבר - 1,010 מדליות, הממלכה המאוחדת - 916 מדליות, סין העממית - 634 מדליות, צרפת 764 מדליות ואיטליה - 618 מדליות.
דירוג לפי האולימפיאדות האחרונות מעלה תמונה שונה במקצת: ארצות הברית (בטוקיו 113, בריו 121 ובלונדון 104), אחריה סין (בטוקיו 88, בריו 70 ובלונדון 91) ואחריה הממלכה המאוחדת (בטוקיו 65 בריו 67 ובלונדון 65).

על פי לוצ'יאנו בארה, חבר בוועד האולימפי האיטלקי, המדינות המצטיינות מבחינה ספורטיבית הן אלו שיחס המדליות שזכו בהן גבוה יחסית למספר תושבים. בין המדינות הללו נכון לשנת 2021 הן במשחקי הקיץ והן במשחקי החורף ניתן לציין לטובה את נורווגיה (528 מדליות מתוכן 192 זהב לכ-5.4 מיליון נפש), שוודיה (661 מדליות מתוכן 205 זהב ל-10 מיליון נפש), פינלנד (472 מדליות מתוכן 144 זהב לכ-5.5 מיליון תושבים), הונגריה (518 מדליות, 182 מהן זהב לכ־9.6 מיליון איש) וג'מייקה (87 מדליות מתוכן 26 זהב לכ־3 מיליון תושבים). לעומתן מתבלטות לרעה עיראק (מדליית ארד אחת ל-41 מיליון איש), הודו (35 מדליות, בהן 10 זהב ל-1.4 מיליארד איש), אינדונזיה (37 מדליות מתוכן 7 זהב ל-276 מיליון איש), פקיסטן (10 מדליות בהן 3 זהב, ל-225 מיליון איש), וניגריה (27 מדליות בהן 3 זהב ל-211 מיליון תושבים).

ישראל השתתפה לראשונה במשחקים האולימפיים בהלסינקי 1952 ומאז היא משתתפת בקביעות, למעט במשחקי מוסקבה 1980 שהחרימה בעקבות החלטתה של ארצות הברית להחרים את המשחקים בתגובה לפלישת ברית המועצות לאפגניסטן. רק במשחקים שנערכו בברצלונה ב-1992 הצליחה ישראל לזכות במדליה ראשונה, מדליית כסף בה זכתה הג'ודוקא יעל ארד. באותה אולימפיאדה זכה גם הג'ודוקא אורן סמדג'ה במדליה - מדליית ארד. באתונה ב-2004 גל פרידמן היה הישראלי הראשון שזכה במדליית זהב, ארטיום דולגופיאט זכה במדליית הזהב השנייה של ישראל בטוקיו 2020, ובמדליה השלישית זכתה המתעמלת לינוי אשרם בטוקיו 2020. המאזן של ישראל עד כה הוא 13 מדליות - שלוש זהב, אחת כסף ו-9 ארד.

כללים והגבלות
-------------

רק מי שהוא אזרח המדינה או התאזרח בה יכול לייצג מדינה ולהשתתף בתחרויות. לעיתים ספורטאים שאינם נכנסים לפי כללי מדינתם לאולימפיאדה, מחפשים חסות של מדינה אחרת ומתאזרחים בה כדי שיוכלו להשתתף. במקצועות האולימפיים אין גיל מינימום גורף לכל המקצועות. יש מקצועות שיש בהם גיל מינימום ויש מקצועות שאין בהם גיל מינימום. כך למשל בעוד שבהתעמלות גיל המינימום עומד על גיל 16, בקפיצות למים גיל המינימום עומד על גיל 13. רק בענף אחד מותר לעשות שימוש בבעלי חיים - ענף הרכיבה בו מתבצעת רכיבה על סוסים. לכל ענף ומקצוע יש חוקים והגבלות שונות הנגזרים בדרך כלל מהמטלה שנדרשת מהמתחרה. יש ענפים שיש בהם הגבלת זמן, שבתוכה חייב האתלט לבצע את המטלה, בעוד שבענפים אחרים לא קיימת כלל הגבלת זמן.

### סמים במשחקים האולימפיים

השימוש בסמים מכל סוג שהוא אסור בהחלט ונערכות בדיקות שגרתיות לגילוי שימוש אסור שכזה.
בשנת 2016 הוחלט לא להשעות ספורטאי שיימצא בדמו שאריות של מריחואנה אך ההחלטה נכנסה לתוקף רק מתום אולימפיאדת ריו דה ז'ניירו 2016. בהחלטה שהתקבלה בשנת 2019 רוסיה הושהתה מהמשחקים האולימפיים לשנתיים, בשל השימוש הנרחב של ספורטאיה בחומרים אסורים.

רשימת אולימפיאדות הקיץ מאז חידושן
---------------------------------

 ערך מורחב – **משחקי הקיץ האולימפיים**  

מאז חידוש המשחקים האולימפיים בשנת 1896 ועד היום היו 32 אולימפיאדות. המשחקים האולימפיים של שלוש מהן (השישית, השתים עשרה והשלוש עשרה) לא התקיימו בשל מלחמת העולם הראשונה ומלחמת העולם השנייה.

| שנה | אולימפיאדה | מיקום | הערות |
| --- | --- | --- | --- |
| 1896 | האולימפיאדה הראשונה |  | אתונה, יוון | נשים לא השתתפו |
| 1900 | האולימפיאדה השנייה | צרפתצרפת | פריז, צרפת | נשים השתתפו לראשונה באולימפיאדה |
| 1904 | האולימפיאדה השלישית | ארצות הבריתארצות הברית | סנט לואיס, מיזורי, ארצות הברית |  |
| 1906 | "האולימפיאדה הרביעית" |  | אתונה, יוון | אולימפיאדה שנחשבה באותו הזמן, כאולימפיאדה הרביעית לכל דבר והשנייה שנערכה באתונה. היה זה אירוע חגיגי לציון עשור למשחקים האולימפיים בעידן המודרני. הוועד האולימפי הבינלאומי הכיר בה, אך אינו מחשיב אותה כיום במניין האולימפיאדות. |
| 1908 | האולימפיאדה הרביעית | הממלכה המאוחדתהממלכה המאוחדת | לונדון, הממלכה המאוחדת | בה נקבע אורך ריצת המרתון הרשמי והקבוע |
| 1912 | האולימפיאדה החמישית | שוודיהשוודיה | סטוקהולם, שוודיה | מאולימפיאדה זו, ועד אולימפיאדת לונדון 1948 הוענקו מדליות גם בענפי אמנויות שונים. |
| 1916 | האולימפיאדה השישית | האימפריה הגרמניתהאימפריה הגרמנית | ברלין, הקיסרות הגרמנית | לא נערכה בשל מלחמת העולם הראשונה. האולימפיאדה נערכה לאחר מכן ב-1936 |
| 1920 | האולימפיאדה השביעית | בלגיהבלגיה | אנטוורפן, פלנדריה, בלגיה | הייתה אמורה להיערך בבודפשט, הונגריה אך הועברה לאנטוורפן בשל מלחמת העולם הראשונה. |
| 1924 | האולימפיאדה השמינית | צרפתצרפת | פריז, צרפת | העיר הראשונה שאירחה את המשחקים פעמיים. |
| 1928 | האולימפיאדה התשיעית | הולנדהולנד | אמסטרדם, הולנד |  |
| 1932 | האולימפיאדה העשירית | ארצות הבריתארצות הברית | לוס אנג'לס, קליפורניה, ארצות הברית |  |
| 1936 | האולימפיאדה האחת עשרה | גרמניה הנאציתגרמניה הנאצית | ברלין, גרמניה הנאצית | גרמניה נקבעה כמארחת ב-1931, לפני עליית הנאצים לשלטון. |
| 1940 | האולימפיאדה השתים עשרה | פינלנדפינלנד | הלסינקי, פינלנד | בתחילה היו אמורים המשחקים להתארח בטוקיו, יפן אך בשל מלחמת סין–יפן השנייה הוחלט לארחם בהלסינקי. לבסוף בוטלו בשל פרוץ מלחמת העולם השנייה. |
| 1944 | האולימפיאדה השלוש עשרה | הממלכה המאוחדתהממלכה המאוחדת | לונדון, הממלכה המאוחדת | לא נערכה בשל מלחמת העולם השנייה. |
| 1948 | האולימפיאדה הארבע עשרה | הממלכה המאוחדתהממלכה המאוחדת | לונדון, הממלכה המאוחדת |  |
| 1952 | האולימפיאדה החמש עשרה | פינלנדפינלנד | הלסינקי, פינלנד | האולימפיאדה הראשונה שישראל השתתפה בה. הופעת בכורה גם לברית המועצות. |
| 1956 | האולימפיאדה השש עשרה | אוסטרליהאוסטרליה | מלבורן, ויקטוריה, אוסטרליהסטוקהולם, שוודיה | האולימפיאדה הראשונה בחצי הכדור הדרומי.תחרויות הרכיבה נערכו בסטוקהולם בגלל חוקי ההסגר באוסטרליה. |
| 1960 | האולימפיאדה השבע עשרה | איטליהאיטליה | רומא, איטליה | המשחקים הראשונים ששודרו בשידור ישיר ברחבי העולם |
| 1964 | האולימפיאדה השמונה עשרה | יפןיפן | טוקיו, יפן | האולימפיאדה הראשונה שנערכה ביבשת אסיה. |
| 1968 | האולימפיאדה התשע עשרה | מקסיקומקסיקו | מקסיקו סיטי, מקסיקו | אולימפיאדת הקיץ הראשונה והיחידה עד כה שנערכה בגובה של יותר מ-2000 מטרים מעל פני הים. |
| 1972 | האולימפיאדה העשרים | מערב גרמניהמערב גרמניה | מינכן, בוואריה, מערב גרמניה | טבח הספורטאים באולימפיאדת מינכן. |
| 1976 | האולימפיאדה העשרים ואחת | קנדהקנדה | מונטריאול, קוויבק, קנדה | 28 מדינות, רובן מאפריקה, החרימו את המשחקים בתגובה לסיור נבחרת הרוגבי של ניו זילנד בדרום אפריקה. |
| 1980 | האולימפיאדה העשרים ושתיים | ברית המועצותברית המועצות | מוסקבה, ברית המועצות | ביוזמת ארצות הברית 40 מדינות החרימו את המשחקים לאחר שברית המועצות סירבה להיענות לדרישת ארצות הברית לסגת מאפגניסטן. ישראל הייתה בין המדינות המשתתפות בחרם. |
| 1984 | האולימפיאדה העשרים ושלוש | ארצות הבריתארצות הברית | לוס אנג'לס, קליפורניה, ארצות הברית | המדינה הראשונה שאירחה את המשחקים בפעם השלישית. ברית המועצות ומדינות נוספות מהגוש המזרחי החרימו את האולימפיאדה כתגובה לחרם האמריקאי באולימפיאדה הקודמת. השתתפות ראשונה של סין העממית באולימפיאדה. |
| 1988 | האולימפיאדה העשרים וארבע | קוריאה הדרומיתקוריאה הדרומית | סיאול, קוריאה הדרומית | השתתפות ראשונה של ספורטאים מקצוענים. |
| 1992 | האולימפיאדה העשרים וחמש | ספרדספרד | ברצלונה, קטלוניה, ספרד | האולימפיאדה הראשונה בה הורשו להשתתף שחקני NBA. מדינת ישראל זוכה לראשונה במדליה אולימפית: יעל ארד שזכתה במדליית כסף ואורן סמדג'ה במדליית ארד - שניהם בענף הג'ודו. |
| 1996 | האולימפיאדה העשרים ושש | ארצות הבריתארצות הברית | אטלנטה, ג'ורג'יה, ארצות הברית | המדינה הראשונה שאירחה את המשחקים בפעם הרביעית.
100 שנים למשחקים האולימפיים. |
| 2000 | האולימפיאדה העשרים ושבע | אוסטרליהאוסטרליה | סידני, ניו סאות' ויילס, אוסטרליה | האולימפיאדה השנייה בחצי הכדור הדרומי ובאוסטרליה. |
| 2004 | האולימפיאדה העשרים ושמונה | יווןיוון | אתונה, יוון | ישראל זוכה במדליית הזהב הראשונה שלה במשחקים האולימפיים: גל פרידמן מוכתר לאלוף אולימפי בענף גלישת הרוח בדגם "מיסטרל". |
| 2008 | האולימפיאדה העשרים ותשע | הרפובליקה העממית של סיןהרפובליקה העממית של סין | בייג'ינג, סין | סין המארחת זכתה לראשונה במקום הראשון בצבירת המדליות, עם 51 מדליות זהב. יוסיין בולט שובר 3 שיאי עולם ומייקל פלפס זוכה בשמונה מדליות זהב. |
| 2012 | האולימפיאדה השלושים | הממלכה המאוחדתהממלכה המאוחדת | לונדון, הממלכה המאוחדת | העיר הראשונה שאירחה את המשחקים בפעם השלישית; האולימפיאדה הראשונה בה יש ייצוג נשי בכל הנבחרות. |
| 2016 | האולימפיאדה השלושים ואחת | ברזילברזיל | ריו דה ז'ניירו, ברזיל | האולימפיאדה הראשונה ביבשת דרום אמריקה. |
| 2020 | האולימפיאדה השלושים ושתיים | יפןיפן | טוקיו, יפן | האולימפיאדה השנייה בעיר; העיר הראשונה ביבשת אסיה שמארחת את המשחקים בפעם השנייה.
האולימפיאדה נדחתה בשנה לשנת 2021 בשל מגפת הקורונה, אך נקראה טוקיו 2020. בשל המגפה, המשחקים התקיימו ללא קהל. |
| משחקים עתידיים |
| 2024 | האולימפיאדה השלושים ושלוש | צרפתצרפת | פריז, צרפת | האולימפיאדה השלישית בעיר, 100 שנה אחרי אולימפיאדת 1924 |
| 2028 | האולימפיאדה השלושים וארבע | ארצות הבריתארצות הברית | לוס אנג'לס, קליפורניה, ארצות הברית | האולימפיאדה השלישית בעיר והחמישית בארצות הברית |
| 2032 | האולימפיאדה השלושים וחמש | אוסטרליהאוסטרליה | בריזבן, קווינסלנד, אוסטרליה | האולימפיאדה השלישית באוסטרליה |

ענפים אולימפיים
---------------

 ערך מורחב – **ספורט אולימפי**  

     אופניים
     התעמלות
     כדורעף
     שחייה

| ענף ספורט | שנת השתתפות ראשונה לגברים | שנת השתתפות ראשונה לנשים |
| --- | --- | --- |
| איגרוף איגרוף | 1904 | 2012 |
|  |  |  |
| מרוץ אופני BMX אופני BMX | 2008 | 2008 |
| אופני הרים אופני הרים | 1996 | 1996 |
| מרוץ אופני כביש אופני כביש | 1896 | 1984 |
| אופני מסלול אופניים | 1896 | 1988 |
|  |  |  |
| אתלטיקה אתלטיקה | 1896 | 1928 |
| בדמינטון בדמינטון | 1992 | 1992 |
| בייסבול בייסבול(ג) | 1992 | - |
| ג'ודו ג'ודו | 1964 | 1992 |
| הוקי שדה הוקי שדה | 1908 | 1980 |
| היאבקות היאבקות | 1896 | 2004 |
| הרמת משקולות הרמת משקולות | 1896 | 2000 |
|  |  |  |
| התעמלות מכשירים התעמלות מכשירים | 1896 | 1928 |
| התעמלות אמנותית התעמלות אמנותית(נ) | - | 1984 |
| טרמפולינה טרמפולינה | 2000 | 2000 |
|  |  |  |
| חתירה חתירה | 1896 | 1976 |
| טאקוונדו טאקוונדו | 2000 | 2000 |
| טניס טניס | 1896 | 1900 |
| טניס שולחן טניס שולחן | 1988 | 1988 |
| טריאתלון טריאתלון | 2000 | 2000 |
| כדורגל כדורגל | 1900 | 1996 |
| כדוריד כדוריד | 1936 | 1976 |
| כדורסל כדורסל | 1936 | 1976 |
|  |  |  |
| כדורעף כדורעף | 1964 | 1964 |
| כדורעף חופים כדורעף חופים | 1996 | 1996 |
|  |  |  |
| ספוטבול סופטבול(נ) | - | 1996 |
| סיף סיף | 1896 | 1924 |
| קיאק קאנו/קיאק | 1936 | 1948 |
| קליעה קליעה | 1896 | 1984 |
| קרב חמש מודרני קרב חמש מודרני | 1912 | 2000 |
| קשתות קשתות | 1900 | 1904 |
| רכיבה רכיבה | 1900 | 1900 |
|  |  |  |
| כדורמים כדורמים | 1900 | 2000 |
| קפיצה למים קפיצה למים | 1904 | 1912 |
| שחייה צורנית שחייה צורנית(נ) | - | 1984 |
| שחייה תחרותית שחייה | 1896 | 1912 |
|  |  |  |
| שיט שיט | 1900 | 1988 |

ענפים שנכנסו באולימפיאדת טוקיו:| ענף ספורט | שנת התחלה לגברים | שנת התחלה לנשים |
| טיפוס | 2020 | 2020 |
| גלישת גלים | 2020 | 2020 |
| קראטה | 2020 | 2020 |
| סקייטבורדינג | 2020 | 2020 |

הערות:

* (ג) - גברים. (נ) - נשים.
* בענף הרכיבה כל התחרויות משותפות לגברים ונשים.
* בענפי השייט והקליעה הונהגו תחרויות נפרדות לנשים בשנה המצוינת. לפני כן כל התחרויות היו פתוחות לשני המינים.
* בייסבול וסופטבול הופסקו ב-2008 והוחזרו ב-2020.

### ענפי עבר

ענפים שיצאו מהמשחקים האולימפיים (רשימה חלקית)| ענף | שוחקו באולימפיאדות | הערות |
| --- | --- | --- |
| קריקט קריקט | 1900 | ראו גם קריקט |
| קרוקט קרוקט | 1900 | ראו גם קרוקט (משחק) |
| משיכת חבל משיכת חבל | 1900 - 1920 |  |
| גולף גולף | 1900 - 1904 | הוחזר לתוכנית האולימפית ב-2016 |
| רוגבי רוגבי | 1900 - 1924 | הוחזר לתוכנית האולימפית ב-2016 |
| פולו פולו | 1900 - 1936 |  |
| כדור בסקי כדור בסקי | 1900, 1924, 1986, 1992 | אחרי 1900 - משחקי ראווה |
| לקרוס לקרוס | 1904, 1908, 1928, 1932, 1948 | אחרי 1908 - משחקי ראווה |

משחקי החורף האולימפיים
----------------------

 ערך מורחב – **משחקי החורף האולימפיים**  

**משחקי החורף האולימפיים** או בקיצור **אולימפיאדת החורף** הם המקבילה החורפית למשחקים האולימפיים. משחקים אלה כוללים ענפי ספורט חורף - ענפי ספורט הנערכים על שלג או על קרח - כגון הוקי קרח, החלקה על קרח או סקי. בדומה למשחקי הקיץ האולימפיים, משחקי החורף נערכים גם אחת לארבע שנים.

משחקים אולימפיים אחרים
----------------------

מעט לאחר המשחקים האולימפיים "הרגילים", ובאותם מתקנים, נערכים המשחקים הפאראלימפיים, בהם מתחרים נכים במקצועות הזהים או דומים מאוד למקצועות באולימפיאדה הרגילה והספיישל אולימפיקס לבעלי מוגבלויות שכליות.

בשנת 1982 נוסדו "המשחקים הגאים" שמיועדים לאתלטים להט"בים.

בשנת 2010 הוחל בקיום טורניר נוסף בשם אולימפיאדת הנוער. משנת 2012 החלו להתקיים גם אולימפיאדות חורף לנוער.

סמל האולימפיאדה
---------------

 ערך מורחב – **הדגל האולימפי**  

הסמל האולימפי, בצורת חמש טבעות שלובות, תוכנן לראשונה ב-1913 על ידי הברון פייר דה קוברטן, ככל הנראה בהשראת ממצא ארכאולוגי מתקופת האולימפיאדה הקדומה שביוון העתיקה. משמעות הסמל הקדום אינה ברורה, אולם בעת המודרנית מסמלות הטבעות את האיחוד של חמשת "חלקי העולם" (יבשות). הצבעים (אדום, כחול, ירוק, צהוב, שחור והרקע הלבן) נבחרו מכיוון שבעת הנהגת הסמל לכל מדינה היה לפחות אחד מהצבעים הללו על דגלה הלאומי. יש המפרשים את הצבעים כמיצגים את חמש היבשות, אף על פי שהצבעים לא נבחרו בשל כך. האדום מייצג את יבשת אמריקה, שחור – אפריקה, כחול – אוקיאניה, ירוק – אירופה, צהוב – אסיה. הטבעות הוצגו לראשונה במשחקים באנטוורפן, 1920. חמש הטבעות על רקע לבן מופיעות בדגל האולימפי, שמונף בכל חגיגה של המשחקים האולימפיים.

הוועד האולימפי הבינלאומי
------------------------

 ערך מורחב – **הוועד האולימפי הבינלאומי**  

הגוף העליון של התנועה האולימפית, אשר בחסותו מתקיימים המשחקים האולימפיים המודרניים הוא הוועד האולימפי הבינלאומי. הוועד נוסד בפריז ב-23 ביוני 1894, בכינוס שבו הוחלט על חידוש המשחקים האולימפיים וקיום האולימפיאדה הראשונה באתונה ב-1896.

הוועד האולימפי הבינלאומי מורכב מ-115 חברים, 70 מתוכם נבחרים על בסיס אישי והאחרים הם נציגי פדרציות ספורט בינלאומיות, נציגי ועדים אולימפיים לאומיים ונציגי הספורטאים האולימפיים. החבר הראשון והיחיד מישראל בוועד הבינלאומי הוא אלכס גלעדי. הוועד האולימפי הבינלאומי אחראי על כל ההיבטים הקשורים בארגון האולימפיאדות, כולל בחירת הערים שבהן יתקיימו המשחקים ותוכנית התחרויות במשחקים.

טקסים
-----

 ערכים מורחבים – **טקס הפתיחה של המשחקים האולימפיים, השבועה האולימפית**  

טקס הפתיחה של האולימפיאדה הראשונה - אולימפיאדת אתונה (1896)
טקס הפתיחה של האולימפיאדה העשרים ושבע - אולימפיאדת סידני (2000)
האולימפיאדה נפתחת בטקס פתיחה מרשים, שבו המדינה המארחת מציגה את תרבותה, ובו צועדים הספורטאים וחברי המשלחות על פי משלחותיהם. באופן מסורתי פותחת את מצעד המשלחות יוון ומסיימת אותו המשלחת של המדינה המארחת, כאשר ביניהן שאר המשלחות מסודרות לפי סדר הא"ב על פי שפת המדינה המארחת. בשיאו של הטקס מגיע לאצטדיון הלפיד האולימפי, אשר הוצת באולימפיה ביוון והועבר מיד ליד במרוץ שליחים שכלל אלפי רצים ונמשך שבועות או חודשים (מרוץ מסוג זה נערך לראשונה באולימפיאדת ברלין (1936)), והספורטאי שזכה בכבוד להיות הרץ האחרון מדליק את האש האולימפית אשר תבער במשך 17 ימים עד סיום המשחקים. ראש המדינה המארחת מכריז רשמית על פתיחת המשחקים, ונציגי המדינה המארחת משביעים את הספורטאים, השופטים והמאמנים.

בטקס נעילת האולימפיאדה מונפים (בסדר זה) דגל המדינה המארחת, הדגל האולימפי, דגל יוון כשבמקביל מושמע המנונה (הנפת הדגל היווני והשמעת ההמנון הם כהוקרה ליוונים שנתנו את ההשראה לתחרות זו) ולבסוף דגל המדינה שעתידה לארח. הספורטאים המצטיינים נכנסים לאצטדיון כאשר הם נושאים את דגלי מדינותיהם, ובעקבותיהם נכנסים שאר הספורטאים במעורבב, כסמל לאחדות שיוצרת האולימפיאדה בין העמים. לאחר מכן מתכנסים גם המתנדבים שסייעו לקיום האולימפיאדה. בשלב הנאומים נואמים ראש העיר המארחת ויושב ראש הוועד האולימפי ומובעת תודה למארגנים. דגל המשחקים האולימפיים מורד ומועבר לראש העיר המארחת את המשחקים הבאים. בסיום הטקס מכובה האש האולימפית, שדלקה בכל זמן קיום המשחקים.

ביקורת על האולימפיאדות
----------------------

בתור אירוע הספורט הגדול בתבל צברה האולימפיאדה ביקורות שונות:

* באולימפיאדות הראשונות בזמן המודרני, השתתפו מעט מאוד נשים, ולכן אורגנה בשנת 1922 אולימפיאדה בלתי רשמית לנשים בפריז, משחקי העולם לנשים. מאז אירוע זה הוגדלה בהדרגה נוכחות הנשים באירועים, וכיום נשים משתתפות כמעט בכל ענפי הספורט האולימפיים, מספר התחרויות לנשים מתקרב לזה של הגברים, ומספר הספורטאיות באולימפיאדת טוקיו כבר שווה למספר הגברים.
* העלות של ארגון האולימפיאדה היא אדירה, ומספר פעמים האולימפיאדה הסתיימה בהפסד כספי של המארגנים (כפי שקרה במונטריאול ואתונה). ולעיתים קרובות העלויות חורגות מהיעד המקורי שלהן, דבר זה גורם לכך שרק מספר מצומצם של מדינות יכולות כיום לארח אולימפיאדות.
* קיימת טענה שעריכת אולימפיאדה במדינה טוטליטרית, כמו במקרים של אולימפיאדת ברלין (1936) תחת גרמניה הנאצית או אולימפיאדת בייג'ינג (2008), ואולימפיאדת סוצ'י (2014) משמשת להגברת חוזקו של המשטר ולשיפור תדמיתו הבינלאומית.
* לשם הקמת מתקנים למשחקים האולימפיים, מתבצע פינוי של שכונות שלמות, שלעיתים נעשה ללא פיצוי הולם למפונים.

ראו גם
------

| עיינו גם בפורטל: |
| --- |
|  | **פורטל ספורט** |

|  |  |
| --- | --- |
|  | **ספר: המשחקים האולימפיים** |
| אוסף של ערכים בנושא הזמינים להורדה כקובץ אחד. |

* מדליות באולימפיאדות
* משחקי העולם לנשים
* נשים במשחקים האולימפיים
* ישראל במשחקים האולימפיים
* יהודים במשחקים האולימפיים
* המשחקים הפאראלימפיים
* שיא אולימפי
* שערוריות ומחלוקות במשחקים האולימפיים

לקריאה נוספת
------------

* נחמיה בן אברהם, **אולימפיאדה שיא!**, תל אביב: הוצאת אור, 1969 (הספר בקטלוג ULI)
* עמנואל גיל, **המשחקים האולימפיים**, הוצאת מסדה ועם הספר, 1976, רמת גן
* אפי זיו, **משחקי האלים: האולימפיאדות והמשחקים האולימפיים של יוון העתיקה בראי האמנות**, דניאלה די-נור מוציאים לאור, 2008 (הספר בקטלוג ULI)
* מוטי בסוק, **המשחקים האולימפיים אתונה - טוקיו (1896–2020)**, ספרי ניב, 2020
* יאיר גלילי, "הפוליטיקה של המשחקים האולימפיים", בתוך:**משחק - איך הוא משפיע על מציאות חיינו**, סדרת אוניברסיטה משודרת, בהוצאת משרד הביטחון – ההוצאה לאור, 2021, עמ' 49–60.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **המשחקים האולימפיים** |
| ויקימסע מדריך למטייל בוויקימסע: **המשחקים האולימפיים** |
| ויקישיתוף תמונות ומדיה בוויקישיתוף: **המשחקים האולימפיים** |

* 

* אתר האינטרנט הרשמי של המשחקים האולימפיים (באנגלית)
* המשחקים האולימפיים, ברשת החברתית פייסבוק

* המשחקים האולימפיים, ברשת החברתית אקס (טוויטר)

* המשחקים האולימפיים, ברשת החברתית אינסטגרם

* המשחקים האולימפיים, ברשת החברתית טיקטוק

* המשחקים האולימפיים, ברשת החברתית VK

* המשחקים האולימפיים, סרטונים בערוץ היוטיוב
* אולימפיאדה, אתר אאוריקה
* מאמרים של אנשי אקדמיה, באתר The Conversation (באנגלית)
* נתונים ומידע על כל המשחקים, DatabaseOlympics (באנגלית)
* המשחקים האולימפיים, באתר אנציקלופדיה בריטניקה (באנגלית)

הערות שוליים
------------

1. ↑  When did women first compete in the Olympic Games? Olympic.org - Official website of the Olympic Movement
2. ↑  אורן אהרוני, רשמית: אולימפיאדת טוקיו 2020 נדחתה בשנה, באתר ynet, 24 במרץ 2020
3. ↑  "JOINT STATEMENT FROM THE INTERNATIONAL OLYMPIC COMMITTEE AND THE TOKYO 2020 ORGANISING COMMITTEE". הוועד האולימפי הבינלאומי. 24 במרץ 2020. `{{cite news}}`:  (עזרה)
4. 1 2  אתר למנויים בלבד האולימפיאדה הפכה לפרויקט הרסני. האם צריך להפסיק לקיים אותה?, באתר הארץ, 18 באפריל 2021
5. ↑  מתן חודורוב, עלות המשחקים: 43 מיליארד דולר, אתר גל"ץ
6. ↑  שירי אלג'ם, שליחת ערוץ הספורט לטוקיו, ‏תגמול הולם לדולגופיאט, יהיה פטור ממס?, באתר ערוץ הספורט, 1 באוגוסט 2021
7. ↑  אוריאל דסקל, 16 יום לאולימפיאדה: באילו ענפי ספורט צריך להשקיע כדי לזכות במדליות?, באתר כלכליסט, 23 ביולי 2008
8. ↑   How The Olympics Became So Expensive For Host Cities, סרטון בערוץ "CNBC", באתר יוטיוב (אורך: 18:24)
9. ↑  אורן אהרוני, הענפים החדשים שיגיעו לטוקיו 2020, באתר ynet, 18 במרץ 2017
10. ↑  OLYMPIC SPORTS OF THE PAST
11. ↑  אולימפיאדה: סיפורן של חמש טבעות, באתר הידען

| **המשחקים האולימפיים (קיץ)** |
| --- |
| 

|  |  |
| --- | --- |
| אתונה (1896) • פריז (1900) • סנט לואיס (1904) • אתונה (1906) • לונדון (1908) • סטוקהולם (1912) • אנטוורפן (1920) • פריז (1924) • אמסטרדם (1928) • לוס אנג'לס (1932) • ברלין (1936) • לונדון (1948) • הלסינקי (1952) • מלבורן (1956) • רומא (1960) • טוקיו (1964) • מקסיקו סיטי (1968) • מינכן (1972) • מונטריאול (1976) • מוסקבה (1980) • לוס אנג'לס (1984) • סיאול (1988) • ברצלונה (1992) • אטלנטה (1996) • סידני (2000) • אתונה (2004) • בייג'ינג (2008) • לונדון (2012) • ריו דה ז'ניירו (2016) • טוקיו (2020) • פריז (2024) • לוס אנג'לס (2028) • בריזבן (2032)
**אולימפיאדות שבוטלו**: 1916 • 1940 • 1944

1. ↑  בעקבות מגפת הקורונה, נדחו המשחקים בשנה והתקיימו בפועל ב-2021
 |  |

 |

| **משחקי החורף האולימפיים** |
| --- |
| 

|  |
| --- |
| שאמוני (1924) • סנט מוריץ (1928) • לייק פלאסיד (1932) • גרמיש-פרטנקירכן (1936) • סנט מוריץ (1948) • אוסלו (1952) • קורטינה ד'אמפצו (1956) • סקוו ואלי (1960) • אינסברוק (1964) • גרנובל (1968) • סאפורו (1972) • אינסברוק (1976) • לייק פלאסיד (1980) • סרייבו (1984) • קלגרי (1988) • אלברוויל (1992) • לילהאמר (1994) • נאגנו (1998) • סולט לייק סיטי (2002) • טורינו (2006) • ונקובר (2010) • סוצ'י (2014) • פיונגצ'אנג (2018) • בייג'ינג (2022) • מילאנו - קורטינה ד'אמפצו (2026)
**אולימפיאדות שבוטלו**: 1940 • 1944 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266147305171
* BIBSYS: 90657347
* BNE: XX11098
* BnF: cb13568581t (data)
* GND: 2021059-0
* HDS: 016345
* LCCN: n94004448
* LNB: 000084281
* NARA: 10644012
* NKC: ph115588
* SELIBR: 218023
* SUDOC: 052611736
* VIAF: 127994918
* WorldCat: viaf-127994918

 |